**Gospel Riders** on suomalainen yhteiskristillinen moottoripyöräkerho. Vuonna 1980 perustettu järjestö on noin tuhannella jäsenellään Euroopan suurin kristillinen moottoripyöräkerho. Kerho toimii valtakunnallisesti yli 20 paikallisosaston kautta ja sillä on myös ulkomaiset sisarjärjestöt Espanjassa, Virossa ja Israelissa. Järjestön 7xSF-ajotapahtuma (Seitsemän kertaa Suomi Finland) on Suomen suurimpia evankeliointitapahtumia. Gospel Riders myös julkaisee ja jakaa Uuden testamentin ja Psalmit sisältävää Motoristiraamattua, jonka on saanut yli satatuhatta ihmistä.

Historia
--------

Kerho on perustettu vuonna 1980 kun Jukka Parkkinen haki lehti-ilmoitusten kautta ajokavereita. Näin syntyi kahdentoista perustavan jäsenen voimin Kristityt motoristit -niminen kerho, joka myöhemmin vaihtoi nimensä muotoon Gospel Riders. Gospel Riders - moottoripyöräkerho ry rekisteröitiin yhdistykseksi 2.7.1992. Järjestö on Suomen Motoristit ry (SMOTO):n jäsen.

Kerhon presidenttinä toimi vuodesta 2011 Tapio Kyllönen. Kyllöstä seurasi Mika Saarinen. Syyskokous 2022 valitsi uudeksi puheenjohtajaksi Ilpo Varhan. Varhan toimikausi presidenttinä on kaksi vuotta 2023 ja 2024.*lähde?*

Toiminta-alue
-------------

Gospel Riders toimii Suomessa valtakunnallisesti. Alueosastoja sillä on yli 20. Paikkakuntia joilla kerho toimii Suomessa ovat: Espoo, Helsinki, Hyvinkää, Hämeenlinna, Jyväskylä, Keuruu, Kestilä, Kokkola, Kouvola, Kukonkylä, Kuopio, Lahti, Lohja, Mikkeli, Oulu, Parikkala, Pietarsaari, Pori, Raasepori, Soini, Tampere, Turku ja Viitasaari. Järjestön kotipaikkakunta on Helsinki. Suomen lisäksi sisarjärjestöjä on myös Espanjassa, Virossa ja Jerusalemissa, Israelissa. Kerho on tehnyt hyväntekeväisyyttä tukemalla lastenkotia Virossa.

Arvot ja tapahtumat
-------------------

Gospel Riders on yhteiskristillinen ja poliittisiin puolueisiin sitoutumaton järjestö, jonka taustalla vaikuttaa tunnustuskuntiin sitoutumaton evankelikaalisuus. Se ei ota kantaa eri kirkkokuntien välisiin tunnustuksellisiin eroihin, vaan tukee jäsentensä hengellistä kasvua ja yhdistää heitä moottoripyöräharrastuksen ympärille tukien myös liikennetaitoja. Toisin kuin useissa muissa moottoripyöräkerhoissa järjestön jäsenyys on avoin eli jäseneksi voi liittyä itse ilman että siihen kutsutaan, eikä monivaiheista hakuprosessia ole.

Kerhon 7xSF-ajotapahtuma (Seitsemän kertaa Suomi-Finland) on Suomen suurimpia evankeliointitapahtumia. Tapahtuman tavoite on kiertää Suomi seitsemän kertaa seitsemänä vuotena. Järjestön vuosittainen päätapahtuma on nimeltään MOJ (Message of Joy) -meeting. Talvisin järjestöllä on kerhoiltoja. Kaikki järjestön tapahtumat ovat päihteettömiä.

Gospel Riders julkaisee kerholehteä sekä Motoristiraamattua. Se sisältää Uuden testamentin ja Psalmit Raamattu Kansalle -käännöksenä sekä kertomuksia jäsenten uskoontulosta. Motoristiraamattuja on jaettu 105.000 kappaletta vuodesta 2007 alkaen kouluissa, rippileireillä ja muissa tilaisuuksissa.

Lähteet
-------

1. 1 2  Tiittanen, Anssi: Gospel Riders mukana messuilla *Ristin Voitto*.  29.02.2016. Viitattu 22.10.2016.
2. 1 2 3 4 5  Gospel Riders - moottoripyöräkerho ry *Uskonnot.fi*.  11.04.2018. Uskonnot Suomessa -hanke.  Arkistoitu 24.6.2019. Viitattu 08.07.2019.
3. ↑  Kauppinen, Antti: Gospel Riders -moottoripyöräkerho vieraili Heinolan satamassa *Itä-Häme*.  25.07.2015. Viitattu 22.10.2016.
4. 1 2 3  Leino, Janette: Gospel Riderit pitävät huolen sekä pyöristä että kuskeista *Valomerkki.fi*.  02.08.2016.  Arkistoitu 22.10.2016. Viitattu 22.10.2016.
5. ↑  Hakaniemi, Katariina: Kristityt motoristit näkyvät tänään Kouvolan katukuvassa *Kouvolan Sanomat*.  13.07.2015.  Arkistoitu 22.10.2016. Viitattu 22.10.2016.
6. ↑  Jäsenyhdistykset *Smoto.fi*. Suomen Motoristit.  Arkistoitu 21.12.2016. Viitattu 22.10.2016.
7. 1 2 3  Alppilassa pärisee *Kirkko ja kaupunki / Valomerkki.fi*.  03.06.2013.  Arkistoitu 22.10.2016. Viitattu 22.10.2016.
8. ↑  Yhteystiedot *Gospelriders.fi*.  2017. Gospel Riders. Viitattu 5.8.2017.
9. 1 2 3 4  Makkonen, Jouko: Gospel Riders -motoristit kiertävät paremman Suomen puolesta *Seurakuntalainen*.  08.06.2012. Viitattu 22.10.2016.
10. 1 2  Rikalainen, Saara: Moottoripyöräkerho julistaa anteeksiantamusta *Seurakuntalainen*.  20.07.2015. Viitattu 22.10.2016.
11. ↑  Lepistö, Outi: Gospel Riders vie evankeliumia *Ristin Voitto*.  07.07.2016. Viitattu 22.10.2016.
12. 1 2  Taura-Jokinen, Erja: Uusi Motoristiraamattu painovalmiina *Seurakuntalainen*.  30.06.2016. Viitattu 22.10.2016.

Kirjallisuutta
--------------

* Jansson, Bo ym. (toim.): *Tässä on tie: Motoristiraamattu*. 5. painos. Helsinki: Gospel Riders -moottoripyöräkerho, 2013. ISBN 978-952-93-2296-1.

Aiheesta muualla
----------------

* Gospel Ridersin kotisivut
* "Gospel Riders - elämää suuremmalla vaihteella" (*Kulmakivi*, TV7/Area Media Oy)
* "Kristityt motoristit Posiolla" (*Ajan Fakta*, TV7/Kansan Raamattuseura)
* "Gospel Riders" (*Sanan silta*, TV7/Avainmedia)